钦定古今图书集成/历象汇编/庶征典/第012卷 > 《为宗正卿请复常膳表》常衮
## 钦定古今图书集成/历象汇编/庶征典/第012卷 > 《为宗正卿请复常膳表》常衮

臣某等言：“今月某日，伏奉批诏，以臣所请复常膳，御
正殿，未赐允许者。”臣等恭承诏旨，窃仰圣谋，以为前
史所垂，正言可取，则应天动人之事，实哲王致理之
先。然臣伏思陛下继体以来，推诚必至，友爱之道显
教万方，恻隐之心罔遗一物。于王师致讨，司寇用刑，
率皆毒被蒸人，罪兴众怒，救残虐之极弊，惩悖乱之
元凶，而后效顺立功，报之爵禄。劳心焦思，痛在疮痍。
屡降德音，勤行王道，得非应天以实，而动人以行哉？
况谪见之后，戒惧不遑，朝野所知，星辰所照。则大官
进御，路寝燕居，既举旧章，将逾期月。固可以特开睿
鉴，俯循群心，理且叶于至公，事兼存于大体。臣某等
谬居宗绪，敢贡饰词，尽布腹心，复干宸扆。无任仰望
兢越屏营之至。